

**УРОК: Правилата на играта**

**Росица Стефанова, преподавател в ПГСС „Н. Пушкаров“ гр. Попово**

**Часът е проведен в 10 клас на 20.09.2018 г.**

„Не е нужно да помниш какво си казал, ако говориш истината.”



**Цел на урока**

Тъй като групата е сборна- ученици от 10. Б и 10. Г клас, една от целите бе да се създаде сплотен екип за работа и установяване на знанията на учениците за доброволчеството като философия. Другата цел беше да се припомнят правилата за работа в екип и да се създадат такива на групата.

**Описание**

Групата, с която през тази година ще работя по програма " Научи се да даряваш", е сборна- ученици от 10.Б и 10.Г клас. Тъй като с част от тях не се познавам "В детайли", а и те самите- също, тази първа среща е много важна. Урокът обхвана две занятия от по 40 минути. По време на първото занятие включих игра с топка, чиято цел беше всеки да се представи по кратък и интересен начин на другите. Групата е от 18 момичета- 7 от 10.Б клас и 11 от 10.Г клас. Доста се посмяхме в опитите да представим себе си, защото се оказа трудничко какво точно да кажем. След това проведох дискусията, предложена за определяне на входното ниво. Резултатите оправдаха очакванията ми- ще се наложи по- подробничко да се запознаем със същността на нестопанските и неправителствените организации.

По време на второто занятие обсъждахме въпросите " Кой определя правилата в живота?", " Могат ли те да се променят?", " Какво се случва, ако не се спазват?". Тъй като това са сравнително големи ученици, насочих темата към правилата в света на възрастните- права и задължения при сключването на договори, санкции при неизпълнение. Поговорихме за качествата, които трябва да има "честният и почтен играч". Всяко дете получи листче, на което трябваше да запише важно според него качество. Оказа се, че някои качества като честност и толерантност са важни за всички. След това разделих "класа" на три групи и им предложих Приложение 1 / идеи, заложени във възможен "обществен договор"/, като ги помолих да отбележат онези предложения, насочени към "общото благо". Говорителите на групите прочетоха предложенията на всяка група и ги обсъдихме. Решихме да си създадем затворена ФБ група, в която ще обменяме идеи, ще качваме материали и др. Очерта се поле за работа!



**От коментарите в час**

"Ама нали прекарвайки времето си с приятели в басейн допринасям за това, те също да се чувстват добре. Значи е общо благо"  / Мария/

       " Доброволчеството е да даваш или правиш нещо, без да очакваш нещо в замяна. Ето, ние сме тук доброволно" / Йоана/